#

# ประกาศอธิบดีกรมสรรพากร

# เกี่ยวกับภาษีมูลค่าเพิ่ม (ฉบับที่ 235)

## เรื่อง กำหนดหลักเกณฑ์ วิธีการ และเงื่อนไข เกี่ยวกับการขอถอนทะเบียนภาษีมูลค่าเพิ่ม

 อาศัยอำนาจตามความในมาตรา 3 โสฬส ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ 48) พ.ศ. 2562 และมาตรา 85/10 วรรคสอง แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ 30) พ.ศ. 2534 อธิบดีกรมสรรพากรกำหนดหลักเกณฑ์ วิธีการ และเงื่อนไข เกี่ยวกับการขอถอนทะเบียนภาษีมูลค่าเพิ่มไว้ดังต่อไปนี้

 ข้อ ๑ ผู้ประกอบการจดทะเบียนที่ประสงค์จะขอถอนทะเบียนภาษีมูลค่าเพิ่มตามมาตรา 85/10 วรรคหนึ่ง แห่งประมวลรัษฎากร ต้องยื่นคำขอถอนทะเบียนภาษีมูลค่าเพิ่ม (แบบ ภ.พ.08) โดยวิธีการดังต่อไปนี้

 (1) กรณีการยื่นคำขอถอนทะเบียนภาษีมูลค่าเพิ่ม (แบบ ภ.พ.08) ในรูปแบบของกระดาษ ให้ยื่น ณ สำนักงานสรรพากรพื้นที่หรือสำนักงานสรรพากรพื้นที่สาขา ในเขตท้องที่ที่สถานประกอบการตั้งอยู่ หรือกองบริหารภาษีธุรกิจขนาดใหญ่ สำหรับผู้ประกอบการจดทะเบียนที่อยู่ในความรับผิดชอบของ
กองบริหารภาษีธุรกิจขนาดใหญ่

 (2) กรณีการยื่นคำขอถอนทะเบียนภาษีมูลค่าเพิ่ม (แบบ ภ.พ.08) ด้วยวิธีการทางอิเล็กทรอนิกส์ ให้ยื่นผ่านเว็บไซต์ (Web Site) ดังต่อไปนี้

 (ก) เข้าสู่ระบบทางเว็บไซต์ (Web Site) ของกรมสรรพากร http://www.rd.go.th โดยตรง โดยใช้ชื่อผู้ใช้ (Username) และ รหัสผ่าน (Password) ที่ได้รับอนุมัติจากการลงทะเบียนเพื่อเข้าใช้ระบบการยื่นแบบแสดงรายการภาษีมูลค่าเพิ่มผ่านระบบเครือข่ายอินเทอร์เน็ต

 (ข) เข้าสู่ระบบทางเว็บไซต์ (Web Site) ของกรมสรรพากร http://www.rd.go.thผ่านระบบบริการ Tax Single Sign On ทางเว็บไซต์ (Web Site) ของกระทรวงการคลัง https://etax.mof.go.thโดยใช้ชื่อผู้ใช้ (Username) และรหัสผ่าน (Password) ที่ได้รับจากการลงทะเบียนการเข้าใช้ระบบบริการ Tax Single Sign On ของกระทรวงการคลัง

 การยื่นคำขอตาม (ก) หรือ (ข) จะถือว่าสมบูรณ์เมื่อผู้ประกอบการจดทะเบียนได้รับหมายเลขอ้างอิงการยื่นคำขอดังกล่าวจากกรมสรรพากร

 ข้อ 2 ผู้ประกอบการจดทะเบียนตามข้อ 1 จะได้รับสิทธิในการพิจารณาถอนทะเบียนภาษีมูลค่าเพิ่ม
เมื่อเจ้าพนักงานตรวจสอบแล้วปรากฏข้อเท็จจริงว่า ผู้ประกอบการจดทะเบียนดังกล่าวเข้าลักษณะตามมาตรา
85/10 วรรคหนึ่ง แห่งประมวลรัษฎากร

/ ข้อ 3 ผู้มีอำนาจ ...

 ข้อ 3 ผู้มีอำนาจสั่งถอนทะเบียนภาษีมูลค่าเพิ่ม ได้แก่ บุคคลดังต่อไปนี้

 (๑) สรรพากรพื้นที่หรือผู้ที่สรรพากรพื้นที่มอบหมาย สำหรับผู้ประกอบการจดทะเบียนที่มีสถานประกอบการตั้งอยู่ในเขตท้องที่รับผิดชอบของสำนักงานสรรพากรพื้นที่นั้น

 (๒) ผู้อำนวยการกองบริหารภาษีธุรกิจขนาดใหญ่หรือผู้ที่ผู้อำนวยการกองบริหารภาษีธุรกิจขนาดใหญ่มอบหมาย สำหรับผู้ประกอบการจดทะเบียนที่อยู่ในความรับผิดชอบของกองบริหารภาษีธุรกิจขนาดใหญ่

 ข้อ 4 ประกาศนี้ให้ใช้บังคับสำหรับการยื่นคำขอตั้งแต่วันที่ 1 พฤศจิกายน พ.ศ. 2563 เป็นต้นไป

 ประกาศ ณ วันที่ 22 ตุลาคม พ.ศ. ๒๕6๓

 เอกนิติ นิติทัณฑ์ประภาศ

 (นายเอกนิติ นิติทัณฑ์ประภาศ)

 อธิบดีกรมสรรพากร